Átmenetileg új, punk nevet adott a gyártó a márkának, de rovásírással továbbra is szerepel a címkén az eredeti név.

Egy hete betiltották az Igazi Csíki Sört a Heineken keresete miatt, de most fordult a kocka.

Tiltott Igazi Sör

néven folytatja "átmenetileg" az eddig Igazi Csíki Sörnek nevezett italmárka, miután a Heineken keresete nyomán a román táblabíróság betiltotta az Igazi Csíki Sör márkanevű termékeket. Ugyanakkor az új címkén - amit a gyártó tett fel a Facebookra - továbbra is szerepel a Csíki Sör név, de már csak rovásírással.

Fotó: Igazi Csíki Sör / Facebook

Ahogy azt mi is megírtuk, bár a suceavai táblabíróság egy éve elutasította a Ciuc sört megvásárló Heineken keresetét, amit a két sör nevének hasonlósága miatt adtak be, január végén végül mégis betiltotta az Igazi Csíki Sört a román táblabíróság. Az ügyből azóta kisebb fajta diplomáciai botrány lett, miután Lázár János a Heineken termékeinek bojkottjára szólított fel. Ezt a holland nagykövetség eléggé aggasztónak találta.